সবই প্রসঙ্গ কথা। এ লেখা মূলত বক্তব্যে। প্রথমেই তুলে ধরব বিদায়ী বছরের সমাপ্তিটা হয়েছে এমন এক সাফল্য দিয়ে, যা নতুন বছরের অভিযাত্রাকে আরও উদ্যমী, আরও সাহসী করে তুলবে, তা হলো গণতন্ত্রের অভিযাত্রা। ৩০ ডিসেম্বরের পৌর নির্বাচন জাতিকে সেই সাহস এনে দিয়েছে। এগিয়ে যেতে আর কোন বাধা থাকবে না। এ নির্বাচন যেমন বিএনপি নেত্রী বেগম খালেদা জিয়াকে পেট্রোলবোমা সন্ত্রাসের পথ ছেড়ে গণতন্ত্রের পথে এনে দাঁড় করিয়েছে, তেমনি জামায়াত-শিবিরের রগকাটা রাজনীতি থেকে পেট্রোলবোমাবাজির রাজনীতিতে আসার পথকে কিছুটা হলেও রুদ্ধ করবে। যদিও খালেদা জিয়াকে বিশ্বাস নেই কতদিন তিনি গণতন্ত্রের পথে থাকবেন? আরও যাদের মুখে এই নির্বাচন তালা মারল তাদের নাম সিভিল সোসাইটি বা সুশীল সমাজ, যারা এতদিন গলা ভিজিয়ে এসে টকশোতে বসে গণতন্ত্রের জন্য গলা ফাটাচ্ছিলেনÑ ইনক্লুসিভ ইলেকশন চাই, ইনক্লুসিভ ইলেকশন চাই। এবার সে দাবি পূর্ণ হলো। তবে হ্যাঁ, বেগম খালেদা জিয়া এরই মধ্যে নির্বাচনের ফল প্রত্যাখ্যান করেছেন। আমি মনে করি এতে দোষের কিছু নেই। বরং গণতান্ত্রিক কার্যক্রম বা ইনক্লুসিভ ইলেকশনেরই কালচার। যে জিতবে সে খুশি হবে, যে জিতবে না সে অখুশি হবে, ফল প্রত্যাখ্যান করবে, পুরো নির্বাচন বাতিলের দাবি তুলবে, আন্দোলন করবে- এটাই স্বাভাবিক। আমাদের মতো উঠতি অর্থনীতির দেশের জন্য এটি অলঙ্কার। সরকারী দল নির্বাচনে অনিয়ম হলেও বলবে হয়নি, বিরোধী দল না হলেও বলবে হয়েছে। তবু এই নির্বাচনের যেটি ইতিবাচক দিক তা হলো, এতদিন সরকারী দলকে অপবাদ মাথায় নিয়ে চলতে হচ্ছিল যে, ২০১৪’র ৫ জানুয়ারির নির্বাচন ছিল একদলীয় এবং পার্লামেন্টের ৩০০ আসনের মধ্যে যারা ১৫৩ আসনেই বিনা প্রতিদ্বন্দ্বিতায় নির্বাচিত হন তারা সবাই ক্ষমতাসীন ১৪ দলীয় মহাজোটের এবং প্রধানত আওয়ামী লীগের। সে নির্বাচনে বিএনপিসহ ২০ দলীয় জোট অংশ নেয়নি। দেশে-বিদেশে এ অপবাদ সরকারকে বয়ে বেড়াতে হচ্ছিল। প্রধানমন্ত্রী শেখ হাসিনার আপ্রাণ চেষ্টা সত্ত্বেও বিএনপি নেত্রী খালেদা জিয়া নির্বাচনে যাননি। পপুলার ধারণা হচ্ছে, খালেদা নিজ দল বিএনপির চেয়ে জামায়াত-শিবিরের ওপর বেশি নির্ভরশীল। জামায়াত-শিবিরই তাকে যেতে দেয়নি। তারা বলেছে, ক্যাডারভিত্তিক আন্দোলন করে আওয়ামী লীগকে ক্ষমতা থেকে নামাবে। তাদের সেই আন্দোলন জাতি দেখেছেও। পেট্রোলবোমায় পুড়ে দেড় শতাধিক মানুষ নিহত হয়েছে, সহস্রাধিক যান পুড়ে ছাই হয়েছে, এমনকি নিরীহ গরুবাহী গাড়িও পেট্রোলবোমায় গরুসহ ছাই হয়েছে। তাই যা হওয়ার তাই হয়েছে, জনগণ রাজপথে নামেনি, খালেদার আন্দোলন ব্যর্থ হয়েছে। এবারের পৌরসভা নির্বাচনে ঠেলায় পড়ে হোক বা ভুল সংশোধনের লক্ষ্যে হোক অংশ নিয়েছে। এটি রাষ্ট্রের গণতান্ত্রিক আবহাওয়ার জন্য ইতিবাচক দিক। তারচেয়েও বেশি ইতিবাচক শেখ হাসিনার নেতৃত্বের জন্য। তার রাজনৈতিক দূরদর্শিতা আরেকবার প্রমাণিত হলো। এই প্রথম তিনি দলীয় প্রতীক ও মনোনয়ন দিয়ে দেশব্যাপী পৌরসভা নির্বাচন করালেন। একদিকে নৌকা, আরেকদিকে ধানের শীষ। এখানেই শেখ হাসিনা নেতা আর খালেদা জিয়া ব্যর্থতার কাতারে। খালেদা জিয়া এতদিন বলেছেন ধানের শীষে ভোট দিতে জনগণ এক পায়ে দাঁড়িয়ে, এমনকি এই নির্বাচনের দু’দিন আগেও বলেছেন, ৮০ শতাংশ আসন তারা পাবেন। ফল দেখা গেল উল্টোটা। ইংরেজী ডেইলি স্টারের তথ্য হলোÑ আওয়ামী লীগ নৌকা প্রতীক নিয়ে ১৭৯ এবং বিএনপি ধানের শীষ প্রতীক নিয়ে ২১টি আসনে জয়ী হয়েছে। দৈনিক জনকণ্ঠের তথ্য হলোÑ আওয়ামী লীগ ১৭৮+বিদ্রোহী ১৮ এবং বিএনপি ২৪Ñবিদ্রোহী ১। অর্থাৎ খালেদা জিয়ার ভাষ্য টেকেনি। নৌকার কাছে ধানের শীষ মার খেয়েছে। গণতান্ত্রিক রাজনীতির কাছে হারল পেট্রোলবোমার রাজনীতি।